Papersnake/gushiwen huggingface dataset:
水龙吟（为梦庵寿）
高观国（宋代）

夜来曾跨青虬，海风袅袅吹襟袖。蓬莱误入，群仙争问，刘郎安否。玉尘冰壶，日庭星角，孕成奇秀。看丹分宝鼎，箓传秘箧，闻重寄、长生酒。

归梦惊回晓漏。正长庚、辉躔南斗。祥开华旦，菊香秋杪，枨黄霜后。笔扫龙蛇，句裁螭锦，俊才谁右。看功勋绣衮，家声再振，数千龄寿。
和杜安行南湖泛筏诗
郭印（宋代）

翩翩小筏隐如船，十亩平湖碧浸天。不待乞身追贺监，君今已是吏中仙。
虞美人（咏水＿花）
张鎡（宋代）

妆浓未试芙蓉脸。却扇凉犹浅。粉轻红袅一生娇。风外细香时伴、湿云飘。

双飞属玉来还去。谁识幽闲趣。莫教疏雨黄昏。已是不禁秋色、怕销魂。
玉绣球花
董嗣杲（宋代）

净碾寒琼色瓣妍，冷阴围才压枝圆。
锦梭风飏鸳鸯结，翠幄云攒蛱蝶眠。
眩夜似悬绡帐底。抛春如在彩竿前。
眼明万绿清和处，未数花中聚八仙。
西施咏
王维（唐代）

艳色天下重，西施宁久微。
朝为越溪女，暮作吴宫妃。
贱日岂殊众，贵来方悟稀。
邀人傅脂粉，不自著罗衣。
君宠益娇态，君怜无是非。
当时浣纱伴，莫得同车归。
持谢邻家子，效颦安可希。
驾海仙坛
李云龙（明代）

楼船童女无消息，滔滔鱼沫吹秦月。谁将万丈黄金梁，直驾洪涛敞仙阙。

鲛绡帘幕珊瑚柱，中有一人若霞举。曾驾苍虬骖白螭，飞去人间作霖雨。
登仕郎张武来求一言因记衰颜就以勉之
周必大（宋代）

德人之容，如玉其温。
参前倚衡，以瞻以仪。
我愧于是，将焉取斯。
所贵者三，归有馀师。
始至郡
韦应物（唐代）

湓城古雄郡，横江千里驰。高树上迢递，峻堞绕欹危。

井邑烟火上，郊原草树滋。洪流荡北阯，崇岭郁南圻。

斯民本乐生，逃逝竟何为。旱岁属荒歉，旧逋积如坻。

到郡方逾月，终朝理乱丝。宾朋未及宴，简牍已云疲。

昔贤播高风，得守愧无施。岂待干戈戢，且愿抚惸嫠。
依韵和刘原甫见寄
梅尧臣（宋代）

忆昔游临汝，于时太守贤。
山寻顺风处，城得豢龙迁。
民颈累累大，池荷一一圆。
周碑嗟缺矣，少室望崭然。
羸马居人後，归禽落我先。
事还如响答，老去若波旋。
赋分都应定，元功岂得偏。
不须天以问，自可鉴於前。
王粲今方乐，边韶旧好眠。
汉官聊掷彩，梵学竞通禅。
语道滔滔是，论情往往牵。
平生二三友，南睇不胜悁。
送叶任道
翁卷（宋代）

英英桥门彦，声动翰墨场。
已就冲天翼，如何复低翔。
兹辰首征途，言寻八桂乡。
远士望模式，会府钦才良。
莫以琼树姿，怨彼霜霰妨。
委顺要达识，沮挫知坚刚。
改序逢清和，飞花点行装。
登涉山川异，经从道路长。
听猿过南岳，采芷沿三湘。
应怀古骚人，搦笔为篇章。
行藏义在需，通塞时靡常。
大器且自惜，晚成亦何伤。
蓬瀛几仙伴，伫子归班行。
和王倅见惠十篇
曹勋（宋代）

仆顷将明命，三往责{亻苦}矢。
所期宣国威，宁复赋霞绮。
须知处死时，与生亦相似。
次韵弟茝客怀
陈著（宋代）

竹洲西畔绿杨阴，一别春光直到今。
老境不生贫富梦，浮云应到去来心。
神明官府颂声满，风月弟兄诗味深。
归办山中□红饭，古来流水一张琴。
闲居赠友
韦应物（唐代）

补吏多下迁，罢归聊自度。园庐既芜没，烟景空澹泊。

闲居养痾瘵，守素甘葵藿。颜鬓日衰耗，冠带亦寥落。

青苔已生路，绿筠始分箨。夕气下遥阴，微风动疏薄。

草玄良见诮，杜门无请托。非君好事者，谁来顾寂寞。
红叶 其三
释居简（宋代）

郑老毫端醉墨浓，朝朝伛偻拾西风。那知猩血燕脂外，尽在银钩铁画中。
书李太白集后
黄锡朋（清代）

太白醉魂今在不，宫袍零落泣山丘。九天珠玉馀仙笔，万古乾山一酒楼。

已觉腾霄耀鸾凤，可怜撼树困蚍蜉。芙蓉清水天然致，长爪儿郎空自愁。
丫头岩
陈宓（宋代）

看尽行人两鬓秋，双鬟犹自结丫头。梳风栉雨常如沐，送往迎来不解愁。

造物胚腪何日始，人间岁月谩川流。我行自役真堪笑，有此登临恨莫留。
登乌石寺观张魏公刘安成岳武穆留题刘云侍儿意真奉命题记
姜夔（宋代）

诸老凋零极可哀，尚留名字压崔嵬。刘郎可是疏文墨，几点胭脂污绿苔。
送淳用长老归邛州
杨绘（宋代）

曾扣禅扉喜接陪，师将境物谕轮回。灯笼不灭心中火，香印空残死后灰。

绵邑难留真锡驻，临邛还庆法堂开。临邛绵邑何分别，无去无来无去来。
答武选司诸公
张弼（明代）

凝香燕寝昼迟迟，一寸心旌万里驰。秋尽断鸿传信息，天空孤鹤想容仪。

清朝何用三缄口，远塞还须六出奇。大陆文章天下伯，相逢为我道相思。
东山八景并序 其三 栖云石
刘玘（明代）

巉岩卓立几千秋，云气长时迥不收。散漫乘风如擘絮，冥濛成雨若浮沤。

朝疑巫峡重重起，暮见苍梧蔼蔼浮。灵运当年曾作咏，白云抱石两悠悠。
土马村
刘克庄（宋代）

村墟薪湿米如金，犹记来时腊雪深。
曾有小诗题岁月，店荒无壁可追寻。
寄左次魏二首
刘克庄（宋代）

同事征西府，闻君已绣衣。
小侵今视昔，大捷是耶非。
酋长舆尸返，偏裨奏凯归。
六关天样险，莫遣贼飞能。
题子敬范新妇唐摹帖三首 其一
米芾（宋代）

贞观款书丈二纸，不许儿奇专父美。何为寥寥宝是似，遭乱真归火兼水。

千年谁人能继趾，不自名家殊未智。嗟尔方来眼须洗，玉躞金题半归米。
寄澜公二首
贯休（唐代）

小一头应白，孤高住歙城。不知安乐否，何以近无生。

烧逼鸿行侧，风干雪朕清。途中逢此信，珍重未精诚。

荒乱抛深隐，飘零远寓居。片云无定所，得力是逢渠。

瀑灂群公社，江崩古帝墟。终期再相见，招手复何如。
弹棋
许雷地（清代）

女伴兰闺几度邀，且将一局破无聊。仙枰相对心偏静，妙着能赢意自骄。

碎玉声敲闻竹院，沉檀香袅敞松寮。莫言黑白分时好，冷眼旁观志更超。
训蒙绝句 西铭
朱熹（宋代）

人因形异种私根，不道其初同一源。直自源头明说下，尽将父母属乾坤。
从邓尉灵岩天池诸山归治平
魏冲（明代）

落叶千峰黑，篮舆问何处。
犬吠知有村，石蹲疑虎踞。
童子数相失，前后遥相语。
望望渔火生，还归石湖去。
探梅
吴可（宋代）

探春逼残岁，幽香度寒原。
欲看枝横水，会待月挂村。
谁怜槁木中，妙有春风根。
孤芳自一丘，不受烟雾昏。
饱霜分疏瘦，下笑浪蕊繁。
喜无蜂蝶知，那与桃李言。
要当碧云暮，殷勤赋离魂。
惜分飞 稿砧远别，书以缄情
许诵珠（清代）

好梦难成鱼雁杳。镜里眉峰懒扫。此恨凭谁晓。援琴谱出相思调。

千缕情丝如柳绕。织就离愁多少。望断长安道。一灯似豆摇红小。
次韵和李舍人立秋祠太乙宫宿斋书事之什
杨亿（宋代）

太乙祠宫肃，斋居薦至诚。
已将茅缩酒，应用面为牲。
月映金天朗，风来玉宇清。
玄谈知理胜，蔬食觉身轻。
仙驭排云下，空歌绕殿声。
仍闻得丹诀，簪绂顿忘情。
湖州歌九十八首 其二十三
汪元量（宋代）

晓来潮信暂相留，满耳惊涛愁复愁。
月殿不知何处在，锦帆摇曳到扬州。
长相思（舟中作）
周邦彦（宋代）

好风浮。晚雨收。林叶阴阴映鹢舟。斜阳明倚楼。

黯凝眸。忆旧游。艇子扁舟来莫愁。石城风浪秋。
夏日杂题
陆游（宋代）

天随手不去朱黄，辟蠹芸编细细香。
今夕短檠须暂设，北窗风雨送微凉。
昭君怨
叶茵（宋代）

塞上将军且罢兵，一身万里自经营。
将军歌舞升平日，却调琵琶寄怨声。
词笑令（灼灼）
秦观（宋代）

诗曰：锦城春暖花欲飞。灼灼当庭舞柘枝。相君上客河东秀，自言那复旁人知。妾愿身为梁上燕。朝朝暮暮长相见。云收月堕海沈沈，泪满红绡寄肠断。
肠断。绣帘卷。妾愿身为梁上燕。朝朝暮暮长相见。莫遣恩迁情变。红绡粉泪知何限。万古空传遗怨。
送张明府知黄岗
释元肇（宋代）

去作黄岗县，风寒护上流。近时登要路，皆用试边头。

赤壁应无恙，雪堂还在不。多将民疾苦，归日奏宸旒。
题奚彦礼所藏画四首 其二 天鹅
徐庸（明代）

菡萏花开照绿波，香红影里浴鴐鹅。飞鸣来去随情性，不向平原畏网罗。
绝句 其二
谭知柔（宋代）

漫郎无处觅归田，江北江南水拍天。斗搂十年尘土梦，秋风吹上钓鱼船。
偈颂一百五十首 其七十五
释心月（宋代）

没誵讹处最誵讹，美玉无瑕贵切磋。几度浑崙提不起，鼠肝虫臂总由他。
赵知监惠牡丹二首 其一
郑刚中（宋代）

太守分花春满盘，谓从郴岭剪来看。恩宽罪大方流涕，渠敢伸眉向牡丹。
次韵宋待制晚春书怀
林季仲（宋代）

春事何曾解有穷，枝头寻觅漫匆匆。
去来燕认谁家户，开落花因一夜风。
万古英雄残照里，半生勋业醉魂中。
骚人往往多诗瘦，却怪老夫颜色红。
闺情
白居易（唐代）

烟攒锦帐凝还散，风卷罗帷掩更开。
观人读《春秋》
徐铉（宋代）

日觉儒风薄，谁将霸道羞。乱臣无所惧，何用读春秋。
赤城
释元肇（宋代）

秀气融台岳，虚玄第玉京。飞霞染丹石，危堞露层城。

华雨无时歇，松风夹道鸣。昙猷洗肠处，泉井至今赪。
白发
张载（魏晋）

白发千梳昼景暄，乌瓶一啜夜窗寒。庙堂勤苦茅斋静，不见人心是两般。
还颍川
苏辙（宋代）

昔贤仕不遇，避世游金马。
嗟我独何为，不容在田野。
欹区寄汝南，落泊反长社。
东西俱畏人，何适可安者。
故庐已荆榛，遗迹但松檟。
颓龄迫衰暮，旧物一已舍。
安能为妻孥，辛苦问田舍。
平生事瞿昙，心外知皆假。
归休得溟渤，坐受百川泻。
何人实造物，未听相陶冶。
疏池
安璿（清代）

濠濮平生志，疏池且自今。双峰来瀑远，一壑倚云深。

亦有烟波色，堪怡澹荡心。聊迟十年梦，终向五湖寻。
题有山亭
韩淲（宋代）

胸中丘壑本无尘，眼底青山意愈真。亭占林园最高许，一杯风味景长新。
早春洛阳答杜审言
于季子（唐代）

梓泽年光往复来，杜霸游人去不回。若非载笔登麟阁，

定是吹不伴凤台。路傍桃李花犹嫩，波上芙蕖叶未开。

分明寄语长安道，莫教留滞洛阳才。
赴野渡招赏桂
卫宗武（宋代）

几年寥落负秋光，剩喜朋簪列耐堂。
枌社重开真率集，桂华新荐广寒香。
故交今日嗟无几，我辈晨星当自强。
况有坐中名胜在，携尊何待菊花黄。
送梁公益归五羊
卢龙云（明代）

自我违乡国，栖栖逐旅尘。腰肢曾未改，面目强看人。

公事日纷纠，幽绪无由申。客从远方至，云是故乡亲。

倒衣且迎客，悲喜难具陈。问客来何所，薄游遵海滨。

江山恣历览，意气念沉沦。而我滞行役，感君相顾频。

探囊多赋草，翰墨总鲜新。羡君耽著作，家学相因循。

骚盟递雄长，嗣业踰簪绅。赠我皆珠玉，炫目豁心神。

于我聊信宿，谈论辟荆榛。念当从此别，独行良苦辛。

还家逼岁暮，梅花及早春。沧洲生事足，会有访垂纶。
又题温泉
张鹏翮（清代）

独寻春色上高台，鸟语花香淑气回。洗尽人间无垢体，满天风雨一时来。
开岁
陆游（宋代）

绿襦新画卫门扉，贺刺相欺可累欷。
卖困不灵仍喜睡，送穷无术又来归。
相寻蚕市人何在，烂醉蟆津事亦非。
惟有禹祠春渐好，从今剩判典春衣。
祜公荣归
李昉（宋代）

南望乡闾隔楚云，归心迢递更纷纭。
何因得共飞帆上，细看长江濯锦文。
暂归桂隐杂书四首 其三
张镃（宋代）

诗料无穷满目前，只须拈出见成篇。骑兵莫道随官俗，也解争奴曲涧船。
过泐季潭长老三塔院饮于志远宅赋诗
贝琼（元代）

城南看花花正开，清明微雨洒尘埃。
路从周处台前过，山转曹彬庙下来。
堕地游丝轻复起，近人娇燕去仍回。
高歌击节狂欢赏，共尽生春酒一杯。
兰溪（在蕲州西）
杜牧（唐代）

兰溪春尽碧泱泱，映水兰花雨发香。

楚国大夫憔悴日，应寻此路去潇湘。
和木香花
韦骧（宋代）

架竹引繁英，青罗簇素琼。潜卑宝相色，远过瑞香清。

被雨凝云重，困风舞雪轻。凭谁变花谱，升在最高名。
郡会赏牡丹分韵得裳字
吕本中（宋代）

敢辞深坐懒衣裳，便欲追陪恐病妨。小户长忧劝酒满，短才仍怯和诗忙。

牡丹花在逢寒食，群玉山如望洛阳。不是使君寻旧赏，更无人会忆姚黄。
颂古二十七首
释云贲（宋代）

信手挥来一一亲，祗林剑下绝烟尘。
太平曲调无人会，孤负皇家定乱人。
春日有怀
林敏功（宋代）

风高收雨急，日薄过窗微。梅萼初迎腊，春溪欲染衣。

形容今日是，游衍昔人非。节物关愁者，归鸿正北飞。
赠夷中师
释智圆（宋代）

澹泊背时态，悠然尘外心。
静吟霜月尽，归梦海云深。
室冷苔生榻，窗闲鸟觑琴。
幽栖共得趣，乘兴几相寻。
迂拙
吴锡畴（宋代）

迂拙安吾分，炎凉任世情。
箪瓢自钟鼎，风月即勋名。
春树重重暗，晴云片片明。
沧波山阁外，浩荡一鸥轻。
宿白佛寺
胡宿（宋代）

下马憩禅关，春苔一径斑。归云寻谷口，倦鸟泊林间。

山客收棋罢，龛僧数息閒。月高人不寐，隔岭水潺潺。
和李推官灯夕短歌
郑真（明代）

玉兔飞升东海上，六鳌驾山压晴浪。春风陆地金莲花，万里虹桥跨空旷。

都城萧萧闻马鸣，喧阗鼍鼓轰雷声。云中宸游隔人世，霓裳一曲歌隆平。

人言三万六千日，百岁欢娱祇今夕。烹羊炰羔割素鳞，金叵罗深蚁醪碧。

琉璃隔幔无纤尘，鸳鸯绣幕围青春。金步轻移翠罗袜，绛桃暗滴胭脂唇。

老夫门前清似水，文献空令嗟宋杞。沙糖米果荐时新，望乡欲洒江河泪。

琼台仙人今有无，丹山洞天杳蓬壶。采药归来何可得，长啸一声天地白。
题紫微观
建业卜者（唐代）

昨日朝天过紫微，醮坛风冷杏花稀。

碧桃泥我传消息，何事人间更不归。
送莱芜萧簿
李攀龙（明代）

萧生业本儒术起，稍因读法得其指。栖息十年白鹿洞，担囊一其青乌子。

岱宗雄蟠大海滨，衣冠气王中有人。我家松槚三千树，鞍山东望华不注。

为说干时常轗轲，独怜明主能知遇。莱芜作簿更谁群，但恨无过范史云。

釜里蠹鱼堪自见，鞭下虫蛆讵忍闻。看君才岂催科拙，请谒公门非所屑。

藩臣答诏误承恩，翻然遂就迁官列。匹马悠悠复路岐，即今失意欲何之。

同乡冢宰谙名姓，府掾郎曹伫可期。
次韵谢吕君
方回（元代）

弱冠清脩更老成，诗来重慰故人情。向曾屡共阿戎语，今乃新闻侯喜声。

材大君当为杞梓，器微吾仅比瓶罂。平生吟社彫零尽，合许忘年友与盟。
赋黄香梅绝句八首正月二十三作时筑楼居将就
李壁（宋代）

满园春物正关情，忽到梅边肯倍明。
别有醉余霞脸在，大都风格尽飞琼。
简子崧时丞建德
赵蕃（宋代）

石田渡口钲鼓鸣，忆同居民送君行。
至今是邦数廉吏，君与韦陆俱其名。
别来忆君已腾趠，故人无复思渔钓。
岂知更作畿县丞，未免流俗轻嘲傲。
如君为学未易论，渊源固自知所尊。
使其策足上台省，憸人吉士当以分。
韬藏自是玉之美，奈何有道贫贱耻。
汉宣且识东海萧，吾君聪明岂不尔。
顾君强饭力自持，九十半百古语之。
扁舟仅可顷刻住，便风催人当语离。
朝阳岩绝句
邢恕（宋代）

濯足临澄碧，和云卧石室。
淅沥天风生，披襟当呼吸。
入安南以官事未了绝不作诗清明日感事因集句成十绝奉呈贡父尚书并示世子及诸大夫篇篇见寒食 其四
陈孚（元代）

残花怅望近人开，不尽长江滚滚来。

寒食清明都过了，鹧鸪飞上越王台。
将至武昌先寄匡山 其一
王苏（清代）

客星煜煜照江波，听尽吴歌听楚歌。黄鹤九霄仙迹远，赤乌千古霸才多。

烧春别贮蒲萄斛，藻夏新裁蛱蝶罗。曾共玉堂天上坐，不知今夕景如何。
对菊
郑刚中（宋代）

渊明不可作，遗芳落天涯。
幽香抱孤蕊，正色敷金蕤。
眷言出俗韵，寒透方相宜。
南方十月温，不见落叶飞。
江氛与岭祲，负此傲霜姿。
向晚过微雨，月波湛明辉。
风高便觉好，独酌临东篱。
对之不须寐，要看清露滋。
上元日道室焚修寄袭美
陆龟蒙（唐代）

三清今日聚灵官，玉刺齐抽谒广寒。执盖冒花香寂历，

侍晨交佩响阑珊。将排凤节分阶易，欲校龙书下笔难。

唯有世尘中小兆，夜来心拜七星坛。
朝中措（魏倅·定甫生日）
王之道（宋代）

州闾庠序少追随。俯仰鬓成丝。仕宦孰逾君达，恩施遍及庭芝。

溪头春日，欢声和气，如见生时。好对高堂寿母，献酬同醉金卮。
送兄弟还都至长葛河上四首·舟中夜坐
韩维（宋代）

晴霜落波底，斗柄插堤外。
扁舟灯火明，樽酒夜相对。
临欢意暂遣，念离心已痗。
篙师喜冰拆，理楫事晨迈。
胡笳十八拍十八首007
王安石（宋代）

明明汉月空相识，道路只今多拥隔。
去住彼此无消息，时独看云泪横臆。
豺狼喜怒难姑息，自倚红颜能骑射。
千言万语无人会，漫倚文章真末策。
岳阳楼
周弼（宋代）

凭高望尽寂寥天，与我闲情共渺然。
平展暮云三百里，积停春水二千年。
沙洲横渡荆江雨，石塔遥分岳麓烟。
老我未闻飞剑术，想须今度遇回仙。
简何居厚
吕本中（宋代）

我乏济胜具，子怀经世才。寒窗得一笑，陋巷绝纤埃。

白酒难充醉，黄花只强开。更怜无事日，时有好诗来。
寻九华王山人
杨夔（唐代）

下马扣荆扉，相寻春半时。扪萝盘磴险，叠石渡溪危。

松夹莓苔径，花藏薜荔篱。卧云情自逸，名姓厌人知。
台城路 题蒋平伯茂才坦韬光纪游图
秦云（佩芬）（清代）

小红亭子清溪上，绿阶自生秋草。乱竹飘泉，乔松阁雨，如线长江横绕。

残星曙早。渐烟火人间，万家青晓。风起潮音，布帆点点出林杪。

前尘回首如梦，荒凉苔藓碧，沉没丹灶。钟影沉秋，茶声过梦，猿鹤空山都老。

湘帘下了，只一片寒云，晚楼低到。独倚危栏，乱林风自扫。
忆梅
慕昌溎（清代）

忽忆罗浮下，寒梅花正繁。祇应馀翠羽，相对语黄昏。

怅望霜三径，清寥酒一樽。满天风雪里，独自向前村。
题赐上尊封识小帖
杨荣（明代）

圣皇昔御西内时，万机多暇乐雍熙。传宣廷臣近玉陛，赐坐转觉天颜怡。

亲调异馔出金鼎，八珍之味和羹糜。上尊九酲出天府，琼浆玉酪甘如饴。

内园朱樱新荐后，粲若骊珠光陆离。银罂翠釜递传送，阖室均得沾恩私。

当时感激荷荣宠，铭心镂骨无穷期。黄封题识最严密，洞庭春色何珍奇。

墨花如云注霜玺，龙香绕瓮犹淋漓。恍疑晴霞隐玄雾，朱文小篆蟠蛟螭。

尚书宝此弗敢置，锦笺玉轴加装池。虹光荧煌动四壁，坐觉雨露添华滋。

摩挲此卷倍增感，何幸深蒙圣主知。恩波浩荡比沧海，聊写悃幅成歌诗。

愿公什袭同拱璧，盛德荣名万古垂。
入百记望王岭诸峰
刘崧（元代）

何许龙移宅，犹传鹤驻骖。山连王子洞，水落圣官潭。

结屋蟠虚壁，烧畬上翠岚。十年厌奔走，吾意托东南。
烛影摇红 为雅坪题画
李良年（清代）

不是湘筠，铅容恰似湘江水。玲珑佛髻小钗虫，一样输他翠。

依约薄寒衫袂。背残红、斜阳自倚。东风不管，暗惹春痕，双双蝶翅。
到西峰寺见弟蒙所与僧屋诗因次韵
陈著（宋代）

檄便入云山，相逢话晚年。
惯吟茅屋下，时打葛藤前。
应世未圆宽，无人识圣颠。
滔滔儿女境，犹抱颍师弦。
偈颂九十三首
释梵琮（宋代）

岁除无物可相延，四壁深围满屋烟。
几度拨开还自问，柴头尽处是新年。
登幔亭峰
徐延寿（明代）

孤峰矗云起，千仞何岧峣。峰巅平若砥，满地皆云苗。

王子昔张帽，曾孙宴通宵。千人布瑶席，万丈横飞桥。

我来访奇迹，本为山云邀。晴云生杖底，咫尺通扶摇。

俯仰天地窄，鹤驭安能招。人间信可哀，曲罢风萧萧。
送张翰林孟廉赴山西行军三首 其三
孙蕡（明代）

清时况是金闺老，跃马关河鬓未华。翠柳东门开祖帐，黄河北岸拥高牙。

安边羽檄传司马，落帽西风忆孟嘉。万里封侯吾辈事，迟君谈笑靖胡沙。
尾犯·夜雨滴空阶
柳永（宋代）

夜雨滴空阶，孤馆梦回，情绪萧索。一片闲愁，想丹青难貌。秋渐老、蛩声正苦，夜将阑、灯花旋落。最无端处，总把良宵，只恁孤眠却。
佳人应怪我，别后寡信轻诺。记得当初，翦香云为约。甚时向、幽闺深处，按新词、流霞共酌。再同欢笑，肯把金玉珠珍博。
李处士山居
王维（唐代）

君子盈天阶，小人甘自免。方随炼金客，林上家绝巘.

背岭花未开，入云树深浅。清昼犹自眠，山鸟时一啭。
和见招游城东园
韦骧（宋代）

东城老圃扫青苔，竹柏深中一径开。桃蕊柳芽俱有意，安排春态待公来。
挽都务弟
卫宗武（宋代）

袭舛承讹俗尚仝，为谋所喜适吾从。
伤心几载鴒原梦，洒泪今吾马鬣封。
梁栋材嗟空故木，珠玑香喜长新松。
最忻壤树首丘正，祖垅葱葱佳气钟。
游会仙宫
萨都剌（元代）

霏霏凉露湿瑶台，半夜吹箫月下来。
山外春风将雨过，满庭撩乱碧桃开。
感怀
陆懿和（清代）

为贫处处强低头，渐觉眉稍欲上愁。转眼韶华浑似梦，一春无绪懒登楼。
满江红（寄内）
晁补之（宋代）

月上西窗，书帏静、灯明又减。水漏涩、铜壶香烬，夜霜如雪。睡眼不曾通夕闭，梦魂争得连宵接。念碧云、川路古来长，无由越。

鸾钗重，青丝滑。罗带缓，小腰怯。伊多感那更，恨离伤别。正是少年佳意气，渐当故里春时节。归去来、莫教子规啼，芳菲歇。
八十吟十绝
刘克庄（宋代）

伯伦酒颂老叉诗，腹愤胸奇略泄之。
别著潜书并悔藁，后千百载有人知。
次韵程公辟暮春
苏颂（宋代）

日日寻春春欲还，园林游兴未应阑。
间关莺啭冲牙韵，烂漫花应历绿团。
须信马蹄随处健，肯教金盏暂时乾。
休惊节物频更换，适意欢娱定一般。
杂咏六言八首
刘克庄（宋代）

台卿遗令画赞，渊明祭文挽诗。
乍可裸尸仰药，勿求敕葬宣医。
辛亥中秋招徐圆海湘流玩月
邓云霄（明代）

空水亭亭两镜明，微澜不动夕流清。谁传桂阙霓裳曲，来和湘流鼓瑟声？

露冷蘅兰秋未老，风恬乌鹊夜休惊。扁舟无限骚人意，欲下江潭吊屈平。
梁运使挽词
楼钥（宋代）

风月诗千首，烟霞宅一区。
三年著朝迹，一节偾亨途。
南海瞻遗堞，西门破老巫。
才高不尽用，无地寄长吁。
余德甫见贻箨冠侑以一绝句倚韵和答
王世贞（明代）

竹萌含露供朝餐，余箨犹堪刘氏冠。不道道人心死尽，雨来犹作化龙看。
秋吟八章（录二）
王嗣经（明代）

悲夕虫悲夕虫，夕虫恋残暑。
露下为谁啼，风前还自语。
寓篱兮旅井，依蒲兮蒙楚。
隙文石之雕墙，缭枳丛之土宇。
岁如何其岁向阴，彼候虫兮俟秋吟。
展衣裳兮如雪，鼓喙翼兮如琴。
杂觱篥兮关塞远，催砧杵兮闺闼深。
念启蛰兮昨日，炎易凉兮电疾。
感蜉蝣之朝夕，譬在条之日及。
将自鸣兮及时，愿倾竭夫小知。
乐振羽之豳什，漏局促于唐诗。
方委蜕以顺变，宁鼓簧以媚俗；顾卵翼之溢恩，宰何心而
亭毒。
东序兮南荣，萧萧兮夜声。
寒阶兮雨作，枯树兮霜鸣。
繄无衣之游子，闻络纬以何情！悲寒荄王孙行未归，春草
秋更绿。
鹈渼忽以鸣，衰朽一何速。
柯叶向凋残，华滋谢芬馥。
物去新而就故，每伤心于触目。
临高台之凤凰，望绝塞之鸡鹿。
此苕华之云暮，况兜铃与苜蓿。
去日远兮忧思烦，抚蕙草兮不敢言。
春朝负彼阳春色，秋夜禁兹秋露繁。
被女萝兮带茹<走匋>，肴兰芷兮蒸文无。
余慕子兮甘如荠，荃何谓兮集于枯。
集枯兮去滋，辞荣兮若遗。
顺生杀以成岁，得大易之随时。
随时兮狼籍美，如英兮憯无色。
想衣带之余芬，恋綦组之旧迹。
虽根荄之日陈，宁无意乎弱植；谅芳心之不死，庶春风而
还碧。
九锁山十咏·仙人隐迹
邓牧（元代）

至人犹神龙，变化不可测。
隆然七尺躯，印此一片石。
我行半江海，空飞杳无迹。
僧自临安归说远信
王洋（宋代）

幻形变灭困须臾，晚景尤惊岁易徂。满目交游多故物，伤心风雨对今吾。

逝波昨日方追霅，覆篑今朝又过衢。旋打青梅新荐酒，且须耳热听歌呼。
送董谏议之任湘潭
王禹偁（宋代）

依依行色满帆樯，又借仁风惠远方。
暂去长沙非贾谊，犹虚计相待张苍。
槛前波浪潇湘阔，雨後汀洲橘柚香。
翰苑放臣知最幸，愿听民讼继甘棠。
田园 其九
徐瑞（宋代）

方湖涵深碧，移种水芙蕖。壤沃不待培，周回已芬敷。

岂惟花实美，根叶尤所须。今年种菱芡，明年种菰蒲。

生涯日已广，而不劳耘锄。月明撑舴艋，长啸足自娱。
将至昆山舟中作
姚申之（宋代）

昆岭烟敛后，虞浦风定时。一舸飞两橹，百媚生涟漪。

霜清寒中人，天宇云陆离。朝曦忽漏光，野光明荒陂。

潜鱼时一跃，宿鸟意迟迟。却望西津桥，千尺天投霓。

豪家贵公子，香衾拥屏帏。安知苍莽中，有境如此奇。

我以饥驱出，气轩复开眉。褚侯真懿亲，襆被相追随。

长啸开船篷，襟袖风披披。平生崔嵬胸，轩昂对天池。

有景无句道，径须酒浇之。
赋得别梦依依到谢家八首 其五
王彦泓（明代）

天壤王郎嗜好奇，能将野鹜压家鸡。花前密咒添香火，酒后柔肠著絮泥。

宋祎昔为金谷女，绛仙曾是玉工妻。无妨暂属尘凡对，不过才人定也迷。
酒无独饮理
陆游（宋代）

酒无独饮理，常恨欠佳客。
忽得我辈人，岂计晨与夕。
少年事虚我，岁月驹过隙；自从老大来，一日亦可惜。
糟丘未易办，小计且千石。
颓然置万事，天地为幕帟。
人生如刀砺，磨尽要有日；不须荷锸随，况问几两屐。
溧阳桃花
周弼（宋代）

见说谪仙曾到此，东风千树锁雕墙。
游人偏向花间酹，雨湿春泥喷酒香。
相和歌辞 从军行
李颀（唐代）

白日登山望烽火，昏黄饮马傍交河。行人刁斗风砂暗，公主琵琶幽怨多。

野营万里无城郭，雨雪纷纷连大漠。胡雁哀鸣夜夜飞，胡儿眼泪双双落。

闻道玉门犹被遮，应将性命逐轻车。年年战骨埋荒外，空见蒲萄入汉家。
鲁连子引谚
佚名（先秦）

百足之虫。
三断不蹶。

心诚怜。
白发玄。

情不怡。
艳色媸。
招季山还家
刘弇（宋代）

萧条门巷未足愧，晼晚岁时胡不归。绿葵白芋故园老，黄颔赪尾前溪肥。

浮名莫羡风过耳，久客可憎尘满衣。约君对拥当户榻，聊割一亩秋蟾辉。
夜行船
黄时龙（宋代）

十四弦声犹未断。星月上、西墙一半。却手休弹，含情嫩妒，报道一宵短。

银烛纱笼须早办。不住地、金蕉催劝。别院人归，小窗灯静，自把花枝看。
胡道士山房听琴
方岳（宋代）

石亭老入维摩室，三尺流泉长挂壁。
云寒夜半山鬼号，十年两耳秋萧瑟。
村溪水落寻山房，颜如渥丹鬓未霜。
麻姑大鹏不胜载，挽住且与歌沧浪。
菊近重阳破青蕊，犹带潘郎旧风雨。
弹冠政自不须弹，我欲挂冠神武去。
袷享八首
真宗（宋代）

于赫皇祖，濬发其祥。
德盛流远，奕世弥昌。
孝孙有庆，嘉下令芳。
神保是享，锡义无疆。
雪斋即事一首
苏籀（宋代）

炽炭雪窗尘简编，慵偎毳被藉粗毡。
卯晨呵笔冰胶研，乙夜横琴冻折弦。
郁郁烹鲜具羹戛，浮浮炊餗忍馋涎。
鬻薪清爨庖丁粗，鼎俎逾时不解羶。
和陈鲁山十诗以孟夏草木长遶屋树扶疏为韵
陆游（宋代）

言语日益工，风节顾弗竞。
杞柳为桮棬，此岂真物性。
病夫背俗驰，梁甫时一咏。
奈何七尺躯，贵贱视赵孟。
桃源忆故人·江天雪意云飞重
佚名（宋代）

江天雪意云飞重。却倚阑干初冻。回傍小楼独拥。尽日无人共。墙梅未落春先纵。欲寄一枝谁送。月夜暗香浮动。似作离人梦。
仲宣楼
周弼（宋代）

仲宣徙倚思归后，又复谁传独步名。
自昔城闉虽尚在，至今波浪未尝平。
半规赤日沈荒渚，一缕黄烟起废城。
梅落碎花催塞色，葭横响叶弄边声。
惊寒牧马频回顾，趁暖宾鸿渐北征。
况乃有怀伤岁暮，登楼那不动乡情。
送曹晋伯令尹之官 其二
真德秀（宋代）

此邑吾邻境，尝闻叹恨深。有田尽增税，无楮可为衾。

愿布中和政，毋怀忿疾心。归田当有日，好听宓生琴。
阮溪漫兴 其三
区大相（明代）

谷口生烟上翠微，孤亭晚坐数鸦飞。隔林樵子遥相问，今日观棋谁后归。
王给事挽词 其三
楼钥（宋代）

自忝年家好，居惭雌甲辰。宾兴蒙异奖，客授喜同寅。

别去时无几，年来意益亲。囿山觞咏地，回首重沾巾。
江陵孝女
张籍（唐代）

孝女独垂发，少年唯一身。无家空托墓，主祭不从人。

相吊有行客，起庐无旧邻。江头闻哭处，寂寂楚花春。
溪滨晚作
李龏（金朝）

渺渺斜阳下翠微，纷纷黄叶遍苔矶。青楼箫鼓西风外，几个霜鸿一字飞。
送吴非熊旅榇还新安
李之世（明代）

死别已凄恻，送君重可嗟。空山悬客梦，孤榇独还家。

乡树吴门近，云峰岭路斜。所嗟魂未定，渺渺越天涯。
赠蜀僧妙高
王庭圭（宋代）

峨眉山头古时月，浮云捲尽尘埃灭。曾随僧宴入中京，光照九天开玉阙。

山月如今亦送君，影落洞庭波底彻。此时看月忆峨眉，山色湖光两奇绝。

明月随君却复东，千里相思共吴越。问言古月与今月，水鸟风林尽能说。

溪边惜别重吟哦，顾我无才奈若何。他日长安逢李白，再乞峨眉山月歌。
夜雨
陈造（宋代）

窗声呼梦断，灯影尚微茫。
忽扫蚊专夜，从知雨献凉。
佳眠嗟莫续，残漏耿犹长。
却忆檠三尺，冯书怯曙光。
初夏郊居杂兴 其一
觉罗崇恩（清代）

古寺双桥外，清渠五柳前。开门赏疏豁，卜地得幽偏。

墟里通渔市，人家隔水田。夕阳间倚仗，林壑倍苍然。
希夷陈先生祠堂
范祖禹（宋代）

太华朝紫清，莲花开绿烟。
尝闻希夷隐，欲学南华仙。
道与寥廓友，形随变化迁。
餐霞倚八极，御气游九天。
静夜披蕊笈，清晨漱瑶泉。
闲临日谷啸，下拂云窗眠。
一朝玉棺坠，委体同蜕蝉。
霓旌自宛转，羽驾何飘翩。
空余故馆在，遗像犹依然。
嗟吾生已后，不得见当年。
扶摇若可借，永谢区中缘。
商山临路有孤松往来斫以…编竹成楥遂其生植感而赋诗
柳宗元（唐代）

孤松停翠盖，托根临广路。不以险自防，遂为明所误。

幸逢仁惠意，重此藩篱护。犹有半心存，时将承雨露。
颂古一○一首
释子淳（宋代）

夜明帘外月朦胧，骑象翻身击宝钟。
洪韵上腾三界外，聋夫何事睡犹浓。
期陈则不至闻宿清隐兰若
高启（明代）

幽禽雨中响，门掩春塘绿。
思君暮不来，应伴山僧宿。
浣溪沙·倾国倾城恨有馀
薛昭蕴（唐代）

倾国倾城恨有馀，几多红泪泣姑苏，倚风凝睇雪肌肤。
吴主山河空落日，越王宫殿半平芜，藕花菱蔓满重湖。
题庶子张鹏翀所进日长山静便面即用其韵 其五
弘历（清代）

彷佛前生是葛三，画禅潇洒擅江南。大痴更挟坡仙笔，勍敌江山两不惭。
花飞
张元干（宋代）

雨暗连兵气，花飞点客愁。
寓居皆野寺，相过只扁舟。
不作新塘去，还为后泖游。
盘飧虽杞菊，得饱胜椎牛。
楼上曲
朱诚泳（明代）

东风吹春春欲阑，纷纷香雪梨花残。美人倚阑娇不语，翠袖笼寒懒轻举。

尘封锦柱暗银筝，那忍弹成肠断声。掩袂含羞抱幽怨，怕见雕梁语双燕。

蹙损双蛾思转迷，粉痕满面伤春啼。金莲缓步下楼去，飞絮游丝荡心绪。

巫阳望断楚天遥，行雨行云在何处。
秋兴
李咸用（唐代）

木叶乱飞尽，故人犹未还。心虽游紫阙，时合在青山。

近寺僧邻静，临池鹤对闲。兵戈如未息，名位莫相关。
次韵李竹坞怀古
马廷鸾（宋代）

宝箓炎图未百年，神徂圣伏一凄然。徵先生起淹中礼，与老人期圯上编。

柯烂不惊人换世，瓢空独乐士希贤。昌黎愤世犹稽古，难拗何妨只自鞭。
五月二十五日晚自天寿还呈秦少章
周行己（宋代）

客思日百种，无一适所愿。入夏对灯火，坐窗如坐圈。

开口畏祸机，俛首学痴钝。嘉友不在眼，相思剧方寸。

晚凉策马出，豁然对清论。盈月阻良觌，欢喜论缱绻。

上言得三益，次言科举困。新诗破烦想，觉人体中健。

重我特特来，殷勤留一饭。促膝对夜树，萧爽无俗坌。

归来劳梦侵，令人欲高遁。
六忆诗
柳如是（明代）

忆来时，金剪阁妆台。渐听玉摇近，遥知绣幕开。步难花砌稳，香隔翠屏猜。

忆立时，连缬亚螺眉。谜字呼人刻，轻身照水痴。明啼与暗笑，侬意总能知。

忆坐时，花月可怜宵。舞软回风艳，歌迟子夜妖。奠言娇已尽，日日看新娇。

忆眠时，锦帐下头边。风钏佯憨夺，桃衫倚醉牵。为怜宛转意，红烛不移前。

忆起时，草草只湘裙。就镜风吹忍，攀薇架动闻。帐中时纳手，抛航向侬云。

忆去时，遥遥盼夜头。自怜年色好，未肯等闲愁。幸不傍人妒，鸳鸯莫便羞。
四忆诗四首
陈第（明代）

忆昔在粤东，樽前多渔父。
泛海寻仙山，蓬莱若可睹。
别来已十寻，伊人且尘土。
登高望岭表，浮岚带阴雨。
欲赠以明珠，惆怅肝肠腐。¤
述怀
李频（唐代）

望月疑无得桂缘，春天又待到秋天。
杏花开与槐花落，愁去愁来过几年。
偈颂一百二十三首
释崇岳（宋代）

深闻浅悟，三更问路。
深悟浅闻，痛处遭针。
胡卢子，放教沉。
莫将闲学解，埋没祖师心。
岸花
吴则礼（宋代）

岸花著雨晚鲜鲜，老眼怕开真自怜。
树底鸣鸠来说法，会人意处有因缘。
杨柳枝
温庭筠（唐代）

御柳如丝映九重，凤凰窗映绣芙蓉。
景阳楼畔千条路，一面新妆待晓风。
题庄舍壁
赵汝鐩（宋代）

水深荷较晚，地僻草偏多。
伫立风前听，樵夫隔陇歌。
黄埠墩三首 其二
张步瀛（清代）

一楼山色一溪风，四面回廊八面通。输与老僧有清福，此身常住水晶宫。
李正之提点行至郴，用予忙字韵寄，和答
范成大（宋代）

天涯逢我病，秋晚送君忙。
感慨交情厚，留连别恨长。
宾筵犹雪观，客路已云庄。
摇落郴江路，应须忆醉乡。
观书有感
张天赋（明代）

天地难逃一个真，鸢鱼随处露精神。子思原有胸中活，吃紧高谈为后人。
六笑
范浚（宋代）

我笑支道林，远移买山书。巢由古达士，不闻买山居。

我笑贺知古，欲乞鉴湖水。严陵钓清江，何曾问天子。

我笑陶靖节，自祭真忘情。胡为托青鸟，乃欲长年龄。

我笑王无功，琴外无所欲。当其恋五斗，乃独不知足。

我笑杜子美，夙昔具扁舟。老大意转拙，欲伴习池游。

我笑韩退之，不取万乘相。三黜竟不去，触事得谗谤。

客言莫谩笑古人，笑人未必不受嗔。螳螂袭蝉雀在后，只恐有人还笑君。

回头生愧不能语，嘲评从今吞不吐。誉尧非桀亦何为，讪周讥禹终无取。
校猎曲
马戴（唐代）

楚子畋郊野，布罟笼天涯。浮云张作罗，万草结成罝.

意在绝飞鸟，臂弓腰镆铘。远将射勾践，次欲诛夫差。

壮志一朝尽，他□□繁华。当时能猎贤，保国兼保家。
挽京口使君丰郎中十首
刘宰（宋代）

问讯时来野叟家，细书整整复斜斜。
江湖老矣何人记，泪逐西风染钓车。
生日和甫同诸公载酒袖诗为礼感佩之馀以诗为谢
宇文虚中（宋代）

词人诗句压离骚，按膝长吟意自豪。袖里虹蜺冲霁色，笔端风雨驾云涛。

将衰难称千年祝，增重虚蒙只字褒。太史已应飞急奏，文星偏傍使星高。
水调歌头（和苏子美）
尹洙（宋代）

万顷太湖上，朝暮浸寒光。吴王去后，台榭千古锁悲凉。谁信蓬山仙子，天与经纶才器，等闲厌名僵。敛翼下霄汉，雅意在沧浪。

晚秋里，烟寂静，雨微凉。危亭好景，佳树修竹绕回塘。不用移舟酌酒，自有青山绿水，掩映似潇湘。莫问平生意，别有好思量。
送何熙载之官邻山因简虞并父
王灼（宋代）

力学收名第，指作青云梯。
向来杏园伴，盛者直金闺。
天工亦善戏。淹速乃不齐。
三年得一尉，初挈孥与妻。
邑居大山底，积翠蟠东西。
瘦马当缓驱，石橙裂马蹄。
寄谢循良守，桃李想成蹊。
行春有馀暇，书尺到耕犁。
问雨
方回（元代）

烟为火之气，欲雨烟不散。
阳为阴所遏，炎焰变舒缓。
云乃水之气，欲雨云乃浮。
阴为阳所爨，饙馏成波流。
残秋穷腊百余日，小园不曾鞋底湿。
东风欲动问行程，山中比夜雨连明。
吾闻阴阳前媾，始生万物。
不蒸不发，不渍不茁。
往者久晴，欲驾遄辍。
今行而雨，咎天何说。
然则紫阳山人老如此，夫岂得已有行役。
皇天肯念行路难，岂不能顷刻之间一扫云烟红日出。
清谷水煎茶
吴则礼（宋代）

快烧铜鼎攲胡床，边头初试蟹眼汤。竟陵谷帘定少味，唤取阿羽来说尝。
彭泽归来图
符锡（明代）

笑问陶彭泽，归来五老峰。柴门流水外，菊径白云重。

尺泽无横鲵，深山有卧龙。脩然千古意，高柱过眉筇。
十六日夜月色可爱病体怯风欹枕看窗影殊佳
舒岳祥（宋代）

此夜月明胜月半，可怜衰病自欹眠。
窗前树子如人影，渺渺羁雌叫渚田。
与信阳王君仪司理约游首山寺不遂
毕仲游（宋代）

渡河五里列南山，僧阁连延半岭间。岁暮相招春晚去，出城风雨又空还。
再至新定有感
岑象求（宋代）

蜀地吴天各一涯，去来三纪亦云赊。乌龙绕郭俨如旧，白发满头良可嗟。

老矣不堪多感慨，使乎何处是光华。周行历览犹疑梦，更问庭槠几度花。
题李紫筼墨本竹枝
黄玠（元代）

郑谷爱吟诗，夜闻岩竹折。至今石上影，犹带山中雪。

刻彫妙入神，馀情寄乀丿。永怀贞白君，终身惟素节。
次汤士美送蔡季任韵寄士美二首 其二
周孚（宋代）

洮湖南北路，投老始来游。少作三年别，当为二顷谋。

间关元遍历，衰谢合归休。更问西庄友，能容此客不。
寒亭留客
白居易（唐代）

今朝闲坐石亭中，炉火销残尊又空。

冷落若为留客住，冰池霜竹雪髯翁。
句 其二
李山甫（唐代）

世上几时曾好古。
曾侍郎挽词
楼钥（宋代）

文献南丰裔，源充曲阜公。
岩岩双法从，凛凛旧家风。
金玉方交映，人琴忽併空。
平生心地直，流庆尚无穷。
惠州西湖歌赠叶金吾犹龙
陈恭尹（清代）

杭湖不过方十里，颍上无山空勺水。老夫未免有乡情，敢道他皆不如此。

惠州城西几百峰，峰峰水上开芙蓉。我欲穷源安可极，野烟空翠飞重重。

鳄湖之水明如练，弱藻潜鳞皆可见。丰湖之水曲若环，扁舟一去何时还。

菱花荷叶纷纷长，巨筏中流日垂网。水晶鱼小价偏高，犀带桥长人共往。

金吾亭上好看湖，远近纤浓胜画图。微风作浪打山脚，白日倒景悬城隅。

金吾勋伐藏盟府，天许闲身作湖主。买断龟峰千顷波，增筑楼台三百堵。

飞甍往往杂茆茨，随山高下总相宜。疏阑架竹通闲地，画舫传觞入水篱。

吴歌楚舞看未足，更奏银筝度新曲。千金制得凤鸾衣，万里载来燕赵玉。

如君好事世所希，一日百万真可挥。当筵意气映四座，使我不醉何能归。

别待他时百花发，为君更咏黄金徽。
和郡主簿绝句九绝 其二
邹浩（宋代）

俗论长纷若，微言仅梦如。逢君挥玉麈，胜读十年书。
寄孙邦求
李正民（宋代）

少年英气已峥嵘，泮水曾传御史名。白简自宜绳列位，皂囊终不负家声。

且随郡守寻春去，未向班心布武行。知有弹冠贡公喜，休嗟华发镜中生。
仙杏山
周邦彦（宋代）

仙人药光明夜烛，种杏碧山如种玉。
春风裂石凤收花，赤颊离离照山谷。
卿云承日作阴润，猛虎守山防采斸。
高真筐篚入时贡。拜望通明荐新熟。
珠旒颔首一破颜，气压蟠桃羞若木。
自从移植近星榆，山水无光灵鬼器。
长松枯倒流液尽，权赖牵藤多朴樕。
我思百年访灵异，羽褐虽存言语俗。
本非民民土宰官身，欲断人间烟火谷。
行寻幽洞觅丹砂，傥见臞仙骑白鹿。
便应执箒洗仙坛，不用纤纤扫尘竹。
茶荔谣
熊禾（元代）

阳春播一气，着处成芳菲。
闽地本荒落，山川亦何奇。
赢刘始为本，望秩暨武夷。
通仕良鲜少，贡入还稀微。
晚唐得常公，文化今有遗。
国初归职方，况复兵革稀，
圣化溥涵育，生生浩无涯。
昭陵锐图治，四夷息鞭笞。
峨峨四谏官，日晏犹彤墀。
君谟起南服，感知无不为。
芹曝犹欲献，茶贡讵非宜。
草木贵多识，荔谱何伤而。
岂意成滥觞，岁献妨耕犁。
当年东坡老，作诗叹荔枝。
诗语似成谶，采茶武夷溪。
民力固甚惫，卉木且具腓。
士人作是事，兴言痛心脾。
闽溪何澍湃，闽山何嵚{上山下欹}。
彼一草木秀，不惮勤航梯。
昌黎感二鸟，世道矧益漓。
我思全盛际，贤书连驲驰。
公卿项背望，仄席须谋惟。
十家九诗书，三年下芝泥。
宣靖名节著，炎绍勋业资。
乾淳道学称，人物世有之。
大雅日以丧，迂阔有旺歇，
回斡应何迟。百卉岁发荣，
英杰生无时。风气谅有开，
久矣斯的疲。武夷大隐山，
自有百世师。来哲倘可俟，
拳拳留此诗。
饮陈以严颔孙堂
王鏊（明代）

云母屏深烛影斜，德星还聚太丘家。庭前玉树森森立，池上超宗敢漫誇。
挽陈本斋尚书
牟巘五（宋代）

有意超尘俗，无心爱夕晖。
劝餐惟屡却，持璧竟全归。
得正复奚憾，偷生良所非。
传家孙子盛，端不坠前徽。
追奖
郑思肖（宋代）

谁谓匪人贱，犹怀事贼羞。挺身持大义，正语叱狂酋。

名在春逾艳，骨香花不愁。有灵知国事，地下笑王侯。
睹弟子作颂题窗乃续韵警之
释印肃（宋代）

饶舌刀，刀不透，
临窗一语更离披。侬家自有同风事，
千里无来却肯伊。
戏天启作时文
邓肃（宋代）

君不见晋阳作垣期自固，中藏荻蒿劲箘簵。
知音会遇张孟谈，安赵有才终一顾。
人生会遇自有时，两股何须欲置锥。
快将好景供诗酒，嗟嗟戚戚非男儿。
还寓乐侄诗卷
薛嵎（宋代）

吾诗吟未了，今尔亦工吟。
笔下心思苦，书中理趣深。
青灯宜远到，白日易西沉。
多谢怜衰疾，连朝独见临。
题李平父画黄山蹇驴诗图二首 其二
赵秉文（金朝）

三十年前济水东，诗人曾识蹇驴翁。而今画出推敲势，却恐相逢是梦中。
牡丹
朱淑真（宋代）

娇娆万态逞殊芳，花品名中占得王。莫把倾城比颜色，从来家国为伊亡。
李伯纪丞相挽诗二首 其二
张浚（宋代）

十相从明主，唯公望最隆。召周虽异迹，李郭本心同。

未遇升天药，空馀济世功。薰风歌吹咽，泪尽古城东。
纪梦八诗 其二
刘允（宋代）

青鬟前引度回廊，帘捲云间旧院堂。松桂满庭龟鹤在，俨然丰观道家装。
寄赠含曦上人
卢仝（唐代）

楞伽大师兄，夸曦识道理。破锁推玄关，高辩果难揣。

论语老庄易，搜索通神鬼。起信中百门，敲骨得佛髓。

此外杂经律，泛读一万纸。高殿排名僧，执卷坐累累。

化物自一心，三教齐发起。随钟嚼宫商，满口文字美。

商贾女郎辈，不曾道生死。纵遇强礼拜，雅语不露齿。

劈破天地来，节义可屈指。季展即此僧，孤立无依倚。

近来爱作诗，新奇颇烦委。忽忽造古格，削尽俗绮靡。

假如慵裹头，但勤读书史。切磋并工夫，休远不可比。

怜僧无远□，信佛残未已。貌古饶风情，清论兴亹亹。

访余十数度，相去三五里。见时心亦喜，不见心亦喜。

见时谈谑乐，四座尽角嘴。不见养天和，无人聒人耳。

昨朝披雪来，面色赤靴靴。封灶养黄金，许割方寸匕。

泥丸佛□教，怛化庄亦耻。未达不敢尝，孔子疑季子。

药成必分余，余必投泥里。不如向阳堂，拨醅泛浮蚁。

麹米本无愆，酒成是法水。行道不见心，毁誉徒云尔。

雪晴天气和，日光弄梅李。春鸟娇关关，春风醉旎旎。

道上正无尘，人家有花卉。高僧有拄杖，愿得数觏止。
许氏双桂堂
孙镇（清代）

许家二桂联翩秀，孙氏三枝次第春。盛事若将相比并，输君堂上拜双亲。
送薛端公赴右蜀均输兼呈司理刘大著二首
魏野（宋代）

旌旆悠悠出陕时，白头人送倍依依。
蜀川尚忆蒲芦政，蛮洞先依獬豸威。
祖席香浓花未老，行厨味简筍初肥。
公馀若存相如赋，郫县梅仙好发挥。
李廷圭墨歌
杨弘道（元代）

轺车下泾川，二老欢忘年。夜寒辟易凝香阁，长檠粲粲金花然。

平头奴子捧漆匣，锡圭入手轻而坚。客卿裔孙满天下，系出陇西独称贤。

座中有客惭菲薄，藜苋贮腹空便便。朱提饮盏沥芳液，玄云霮䨴浮秋泉。

一酌濡梦传之柔翰，再酌沾芜秽之灵田。祈禳厌胜古亦有，合座拊掌嗤且怜。

君不见将军饮酣出刀槊，作气欲斩横海鳣。客卿如灵俾我慧悟加诸前，待渠宣力恢复旧封域，雅什愿读车攻篇。
自都往余杭怀聂之美
司马光（宋代）

阁上新文卷，欲逢知己开。
相思不能已，欹枕梦君来。
风入松 清明日湖上即事
张翥（元代）

寻春春在凤城东。罗帕玉花骢。美人半亸垂鞭袖，游尘远、目断云空。

浅碧湖波雪涨，淡黄官柳烟蒙。

相如多病赋难工。宿酒更频中。归来自按新声谱，凭谁解、唱与东风。

一夜小窗疏雨，杏花明日应红。
奉同黄檗慧公秀峰昌公丁巳上元日访鼓山圭公游临沧亭为赋十四韵
张元干（宋代）

孤云乘天风，飞入海上山。松声发鼓吹，导我登层峦。

平生烟霞想，政在岩壑间。及兹百事懒，作意三日闲。

聊将烧灯夜，付与儿辈看。来陪老禅伯，杖履同跻攀。

曲折几藓磴，竹引春斓斑。窦口咽细泉，崖腹鸣飞澜。

足疲眼界远，语乐心地安。倒景射西崦，晃荡云海宽。

十年戎马后，集此兰若难。未必支许游，能尽宾主欢。

暝色到峰顶，月光散林端。摩挲忘归石，告以幽遐观。
踏莎行 绣云山房听刘河女子沈素贞弹词，偕悔堂弟作
张玉珍（清代）

燕燕轻盈，莺莺娇软，歌喉一似抛珠串。无多绮语最撩人，昼长静听浑忘倦。

离合难凭，悲欢易变，古今只为情留恋。分明江上旧琵琶，青衫司马休轻见。
鼓吹铙歌十五首 其十一 雉子游原泽篇
何承天（南北朝）

雉子游原泽，幼怀耿介心。饮啄虽勤苦，不愿栖园林。

古有避世虽，抗志青霄岑。浩然寄卜肆，挥棹通川阴。

逍遥风尘外，散发抚鸣琴。卿相非的眄，何况于千金。

功名岂不美，宠辱亦相寻。冰炭结六府，忧虞缠胸襟。

当世须大度，量己不克任。三复泉流诫，自惊良已深。
题恒庵别号
翟杰（宋代）

抛却尘机百不关，一窝常守称身閒。但知方寸存心处，管甚炎凉变态间。

四座乾坤宽眼界，两窗梅竹好容颜。遗编课罢翻成笑，浩浩长江叠叠山。
拟唐人十二月乐章并闰月 其八 八月
胡奎（元代）

城头夜传柝，露脚月中飞。羌笛卷叶吹，候雁向南归。

缸花泣红泪，染丝上寒机。莎鸡且勿啼，妾制边人衣。
青玉案·红尘冉冉长安路
张孝祥（宋代）

红尘冉冉长安路。看风度、凝然去。唱彻阳关留不住。甘棠庭院，芰荷香渚。尽是相思处。龟鱼从此谁为主。好记江湖断肠句。万斛离愁休更诉。洞庭烟棹，楚楼风露。去作为霖雨。
赠元宇邓参戎平黎
邓良佐（明代）

珠厓枹鼓偶相闻，靖寇谁知有冠军。白羽昼传麾海岛，欃枪宵见堕南云。

铙吹半作平黎曲，石画新齐谕蜀文。麟阁姓名真不忝，黄金早晚策元勋。
入雁荡
文林（明代）

山深断车马，鸡犬亦萧疏。涧道散苍莽，峰峦翔紫虚。

扳援绝鸟道，宛转得僧庐。不觉凌绝顶，身寒云满裾。
新秋月夜寄故人
权德舆（唐代）

客心宜静夜，月色澹新秋。影落三湘水，诗传八咏楼。

何穷对酒望，几处卷帘愁。若问相思意，随君万里游。
又和酬子馀
王庭圭（宋代）

句法出脩水，家声谁不闻。微言虽甚秘，残馥可能分。

笔扫堂堂阵，词飞蔼蔼云。马卿才思逸，倾动卓文君。
春谷惠示榕桥精舍二十四诗借首篇韵赋一首
林希逸（宋代）

春谷因榕费苦吟，为怜夹道绿阴阴。身藏岩涧风霜老，名入图经岁月深。

北客未知题咏少，南州莫向字书寻。莺啼庭叶曾留句，独有河东柳赏音。
蒙恩封渭南县伯因刻渭南伯印
陆游（宋代）

旋著朝衫拜九天，荣光夜半属星躔。
渭南且作诗人伴，敢望移封向酒泉。
贾岳州以予阻风致酒肉之赠
王十朋（宋代）

轩皇张乐洞庭旁，掀舞鱼龙撼岳阳。卮酒豚肩使君意，知予肉味未能忘。
题击年录
刘克庄（宋代）

炎绍诸贤虑未精，今追遗恨尚难平。
区区王谢营南渡，草草江徐议北征。
往日中丞甘结好，暮年都督始知兵。
可怜白发宗留守，力请銮舆幸旧京。
和孙中丞登马鞍山韵 其二
王世贞（明代）

独立缥缈之飞楼，词组能令紫气浮。却是岳阳题壁后，至今天下诵先忧。
赠吾彦逸
刘才邵（宋代）

山上龙泓标水府，方欲往游逢雨阻。多谢山人会人意，约束群雨住朝雨。

游氛洗尽天宇空，山色湖光相媚妩。就龙觅水酌清耳，雪山醍醐异凡乳。

是中冷煖已自知，岂更将心求佛祖。流连清境不知晚，归来已踏鼕鼕鼓。

年兄笑我太清生，旋扫风轩置樽俎。欲将歌管聊相温，为出红妆唱金缕。

不信人言竹胜丝，昵昵朱弦将手语。更长语笑益諠哗，快饮不劳觞插羽。

因思同榜七百人，翠琰镂名藏梵宇。迩来知有几人在，相遇百中无四五。

与君是时俱少年，快马轻衫冒尘土。岂知重上君子堂，岁月惊人不堪数。

相看斑鬓点秋霜，况复中间多龃龉。但馀契义敌杉松，青青不受冰霜侮。

自怜忧患落穷山，册府不应重接武。流离更觉主恩厚，独惭未有涓埃补。

因君感激歌此诗，满酌玉卮须对举。
奉诏阅庶吉士卷和介翁韵二首 其一
孙承恩（明代）

阅士群公我滥同，王言赫奕炳如虹。须知独为储贤地，要是无如入彀雄。

清庙岂容遗卞玉，云门合自识焦桐。庸愚廿载前叨与，愧乏涓埃答睿衷。
题元发弟竹轩
王之道（宋代）

竹林深处敞轩楹，分我西园一半清。
苍玉几番披夏箨，老龙长半战秋声。
寒侵虚幌诗增爽，绿浸疏棂醉不醒。
应许七贤追盛集，烦君书入鄙夫名。
闻杨谨仲得车辂院又闻其哭妻有寄
赵蕃（宋代）

得酒不孤酌，有诗仍寄看。
亲舂闻失伴，执戟报除官。
浩荡皆鸥鹭，翱翔岂凤鸾。
尝评峡江上，山水似严湍。
七十翁吟七言十首
方回（元代）

一鸣场屋老书生，晚节蹉跎百不成。
旧试卷忘涂注乙，新吟藁不草真行。
柄臣全似逢崔胤，座主徒劳识李程。
第五阿房关许事，樊川终自有诗名。
武岗太守罗
周必大（宋代）

富贵由身致，廉勤守自然。常珍惟脱粟，老伴只残编。

天已偿高寿，人犹望百年。千车会葬者，谁间大夫贤。
王兆明惠梅花诗二十首口占谢之
赵蕃（宋代）

腊前再雪已相侵，年后更连人日阴。
欲问梅花苦无地，把君诗卷得参寻。
颂
释修演（宋代）

未悟之日要参禅，一见石门便坦然。
蒙师指箇真消息，方知鹽碱醋是酸。
十二时歌
释印肃（宋代）

日入酉，万户千家无别有。
相呼相唤去还来，谁识一身非妍丑。
相无头，相无手，
劫火洞然渠不朽。猪羊牛马化为真，
毫发不留无可守。
若婆
释文珦（宋代）

野翁有若婆，爱逾美淑姬。
眡之若彭亨，虚中而无为。
冬日则饮若，身唯一衲随。
曾不涴脂粉，简洁良易资。
终宵暖吾足，贞静无邪思。
德音之所同，可作偕老期。
誓不中道绝，若彼氓蚩蚩。
作诗以遗婆，婆听当勿疑。
上忠斋丞相
柴望（宋代）

江南江北路迢迢，往事东风恨未消。
昨夜杜鹃啼不了，始知春在洛阳桥。
宫词 其七十
赵佶（宋代）

六尚皆分典御行，司珍尤重膳羞良。小金盒子黄封贴，细字臣民预品尝。
璇玑图
苏蕙（魏晋）

琴清流楚激弦商秦曲发声悲摧藏音和咏思惟空堂心忧增慕怀惨伤仁
芳廊东步阶西游王姿淑窈窕伯邵南周风兴自后妃荒经离所怀叹嗟智
兰休桃林阴翳桑怀归思广河女卫郑楚樊厉节中闱淫遐旷路伤中情怀
凋翔飞燕巢双鸠土迤逶路遐志咏歌长叹不能奋飞妄清帏房君无家德
茂流泉清水激扬眷颀其人硕兴齐商双发歌我衮衣想华饰容朗镜明圣
熙长君思悲好仇旧蕤葳桀翠荣曜流华观冶容为谁感英曜珠光纷葩虞
阳愁叹发容摧伤乡悲情我感伤情征宫羽同声相追所多思感谁为荣唐
春方殊离仁君荣身苦惟艰生患多殷忧缠情将如何钦苍穹誓终笃志贞
墙禽心滨均深身加怀忧是婴藻文繁虎龙宁自感思岑形荧城荣明庭妙
面伯改汉物日我兼思何漫漫荣曜华雕旌孜孜伤情幽未犹倾苟难闱显
殊在者之品润乎愁苦艰是丁丽壮观饰容侧君在时岩在炎在不受乱华
意诚惑步育浸集悴我生何冤充颜曜绣衣梦想劳形峻慎盛戒义消作重
感故昵飘施愆殃少章时桑诗端无终始诗仁颜贞寒嵯深兴后姬源人荣
故遗亲飘生思愆精徽盛医风比平始璇情贤丧物岁峨虑渐孽班祸谗章
新旧闻离天罪辜神恨昭盛兴作苏心玑明别改知识深微至嬖女因奸臣
霜废远微地积何遐微业孟鹿丽氏诗图显行华终凋渊察大赵婕所佞贤
水故离隔德怨因幽元倾宣鸣辞理兴义怨士容始松重远伐氏好恃凶惟
齐君殊乔贵其备旷悼思伤怀日往感年衰念是旧愆涯祸用飞辞恣害圣
洁子我木平根当远叹水感悲思忧远劳情谁为独居经在昭燕辇极我配
志惟同谁均难苦离戚戚情哀慕岁殊叹时贱女怀欢网防青实汉骄忠英
清新衾阴匀寻辛凤知我者谁世异浮寄倾鄙贱何如罗萌青生成盈贞皇
纯贞志一专所当麟沙流颓逝异浮沉华英翳曜潜阳林西昭景薄榆桑伦
望微精感通明神龙驰若然倏逝惟时年殊白日西移光滋愚谗漫顽凶匹
谁云浮寄身轻飞昭亏不盈无倏必盛有衰无日不陂流蒙谦退休孝慈离
思辉光饬桀殊文德离忠体一达心意志殊愤激何施电疑危远家和雍飘
想群离散妾孤遗怀仪容仰俯荣华丽饰身将无谁为逝容节敦贞淑思浮
怀悲哀声殊乖分圣赀何情忧感惟哀志节上通神祇推持所贞记自恭江
所春伤应翔雁归皇辞成者作体下遗葑菲采者无差生从是敬孝为基湘
亲刚柔有女为贱人房幽处己悯微身长路悲旷感生民梁山殊塞隔河津
忆寄方子清时子清久留吴中
吴莱（元代）

一别嗟何处，相思抚旧蹊。月明施濑北，云起蠡岩西。

跋涉舟车动，过从笈箧携。邻光因借烛，道味肯吹齑。

好学萤分照，论交雁择栖。丘园心薜荔，海国气鲸鲵。

卷帙签翻蠹，讴吟砚发黳。经筌参《老》《易》，乐府录铙鼙。

治法推周稼，淳风仰汉绨。谈玄知野马，考字守家鸡。

土域标鞮象，天图辨煇鑴。遗文多废坠，妙契极端倪。

独树盘桓久，平芜眺望低。霜林红玳瑁，雾雨碧玻瓈。

屏迹依狐兔，销愁对鹭鹥。尘书投梵夹，美饷挈童觿。

檞叶时遮峒，藤梢或罥溪。龙居瞡雪瀑，虎路蹑霞梯。

出入恒联袂，追随几杖藜。竹山香岭峤，花岛绣湖堤。

尚义开黉始，延儒振席齐。生徒脩枣脯，祭品授菹臡。

锦石看还数，苍松倚却题。吾伊朝屡集，浑灏夜同稽。

自谓菖为歜，人疑谷似稊。中悁真抑郁，外物总筌蹄。

岁序空流迈，涛波益惨悽。故袍寒擘茧，雄剑滑膏鹈。

绿映牵帆水，红黏曳屧泥。娃宫钗钿拾，甫里笔床赍。

鹤市歌喉引，鲈乡鲙手𢱧。吴趋誇粉黛，越产购珠犀。

富业连橙圃，菑霖溃稻畦。占归仍浩眇，结客重酸嘶。

彼此身如寄，参商梦欲迷。蓬飞甘扫轨，桂落得通闺。

侠眼收丹电，仙襟化素霓。贫期金埒骋，贱许玉阶跻。

病矣长忧痼，閒哉敢恨睽。㨵除须尔镊，磨刮更予篦。

本欲睎王贡，兹犹慕阮嵇。猖狂疏奏椟，软弱谢耕犁。

习静求神悟，超群畏俗挤。清琴桑有鲤，钜弩蹠非鼷。

教驾传衔辔，观隅识橑枅。锄芝黧受谪，抱璞刖闻啼。

性命缘穷鬼，功名属嬖奚。悠悠鸾与凤，泯泯鹿将麑。

白谷今安驷，青霄古执圭。毋宁枉隐逸，辛苦等黔黎。
送章宏
王安石（宋代）

道合由来不易谋，岂无和氏识荆璆。
一川浊水浮文鷁，千里轻荆落武丘。
身退岂嫌吾道进，学成方悟众人求。
西风乞得东南守，杖策还能访我不。
闲游所至少留得长句
陆游（宋代）

太平人物自谐嬉，及我青鞋布袜时。
丁壮趁晴收早粟，比邻结伴络新丝。
圆鼙坎坎迎神社，大字翩翩卖酒旗。
晤语岂无黄叔度，欲寻幽径过牛医。
次韵维心忆梅
沈与求（宋代）

野花飘尽江梅发，为报先春一信芳。近水疏林风格老，故山归路梦魂香。

雪霜贸贸添愁绝，蜂蝶纷纷预屏藏。折寄凭君呼健步，生枝莫放手痕伤。
送姚姬传郎中假归桐城 其一
翁方刚（清代）

纵观当代述人文，前辈诸公用意勤。清庙明堂庀梁栋，深山大泽蓄风云。

开元大历非空貌，秀水新城莫漫云。君去重编《海峰集》，肯随北地乞余芬。
沁园春（寿黄虚庵·三月廿九）
赵福元（宋代）

珠斗阑干，银河清浅，梦籋帝关。见六丁拥道，一声传跸，翠幢舞凤，彩扇交鸾。寿祝天齐，神夸岳降，报道明朝重整班。璇星烂，有赤松黄石，雾凑苍坛。

仙风绿鬓朱颜。才奏罢呼麟游海山。命飞琼步月，瑶台凝净，云英捣雪，玉杵光寒。鹤立芝庭，龟迎荷□鼎看忘翩翩彩袖翻。留春醉，醉何须归去，常在人寰。
南镇会稽山
王清（明代）

稽山遥接越天低，宛转峰峦路欲迷。青霭常浮秦望北，白云却绕禹陵西。

即看修竹含新雨，无数苍松罨碧溪。真气重重吹不散，神灵自合此中栖。
送苏桐柏南归
韩日缵（明代）

言念孟郁子，意气何豪雄。结发友苏生，夷鲍想□踪。

耽文惬神友，琢句或相攻。二子造我庐，来登四百峰。

嘉游未云乐，新诗感予衷。幽芬袭衿裾，草莱臭味同。

苏生中遘闵，华发倏已翁。绮角非所慕，周公岂足梦。

散诞羁靮外，拘束名教中。自谓一丘过，还希五岳踪。

我来谒承明，苏生欣我从。翛翛羽人姿，被褐常守冲。

谈谑寡俗调，韵谐丝与桐。诗癖仍未除，晚节乃逾工。

京国厌尘淄，归骑何倥偬。问子后会期，心盟保令终。

坐幄无谈宾，送子心忡忡。秋风吹客衣，怅望南飞鸿。

寄言孟郁子，勖哉令德崇。
偈颂一百二十三首 其一一六
释崇岳（宋代）

识不识，见非见。说易说难，如油入面。
偈颂一百零九首 其二十六
释可湘（宋代）

十方同聚会，瞎驴趁大队。个个学无为，眉上更安眉。

此是选佛场，屎窖立封疆，心空及第归。
寿黄学士
杨士奇（明代）

好花开到红榴，帝城明日端阳届。先生寿旦，官厨细酒，士林嘉会。

内阁当年，七人同事，四人今在。一人千里外，还留鼎足，欢相对、须拚醉。

不改平生刚介。更华发、朱颜无改。声名事业，安荣忧患，从前无愧。

绀雪晨餐，黄庭昼咏，出尘潇洒。碧云冠，往来天台雁荡，作人间瑞。
次韵李久善近诗四首
郭印（宋代）

高人来折节，不免稻粱谋。
排闷唯诗卷，消愁只茗瓯。
此时同幕府，何日共仙舟。
气味难相得，逢君写我忧。
龟溪市桥见月
施枢（宋代）

楼台叠翠绕清溪，浅澹云边月一眉。
行到市声相接处，傍桥灯火未多时。
蝙蝠
冯梦龙（明代）

凤凰寿，百鸟朝贺，唯蝙蝠不至。凤责之曰：“汝居吾下，何倨傲乎？”蝠曰：“吾有足，属于兽， 贺汝何以？”一日，麒麟诞，蝠亦不至，麟亦责之。蝠曰：“吾有翼，属于禽，何以贺与？”麟凤相会，语及蝙蝠之事，互相慨叹曰：“如今世上恶薄，偏生此等不禽不兽之徒，真乃无奈他何！”
偈颂一百二十三首 其九十九
释普度（宋代）

秧入土，麦上场。丰年已兆，比屋盈仓。饥来吃饭，热来乘凉。

东倒盈擂，随缘遇方。更无馀事可商量，夜来却被子规啼断肠。

因甚如此，阎罗老子要饭钱。
和杨公济钱塘西湖百题 其九十九 清轩
郭祥正（宋代）

轩压冰壶上，风生玉宇间。客来清彻骨，不待看湖山。
【中吕】粉蝶儿_昨宴东楼，
王仲诚（元代）

昨宴东楼，玳筵开舞裙歌袖，一团儿玉软花柔。遏行云，回飞雪。玲珑剔透，交错觥筹，拈冰丸暗藏锦绣。
【醉春风】娇滴滴香脸嫩如花，细松松纤腰轻似柳。有丹青巧笔写奇真，怎的朽，朽？檀口能歌，莲舌轻调，柳眉频皱。
【迎仙客】露玉纤，捧金瓯，云鬓巧簪金凤头。荡湘裙，掩玉钩，百倍风流，无福也难消受。
【满庭芳】人间罕有，沉鱼落雁，月闭花羞。蕙兰性一点灵犀透，举止温柔。成合了鸾交凤友，匹配了燕侣莺俦。轻撋就，如弹玉纤粉汗流，佯呵欠袖儿里低声儿咒。一会家把人迤逗，撇不下漾秋波一对动情眸。
中秋日赴史漕赏月二首 其一
郭印（宋代）

秋色平分日，开筵命月轮。云容休妒客，天意解随人。

平地铺寒水，遥空绝点尘。素娥来入座，端不负良辰。
与永兴观主梅 其一
白玉蟾（宋代）

破袖悬鹑鬓㖀苍，山前山后乐相羊。三更月影如酥白，一树梅花似雪香。
寄新定桂雍
贯休（唐代）

独自住乌龙，应怜是衲僧。句须人未道，君此事偏能。

坞湿云埋观，溪寒月照罾。相思不可见，江上立腾腾。
酬卢郎中游寺见招不遇
裴夷直（唐代）

偶出送山客，不知游梵宫。秋光古松下，谁伴一仙翁。
东坡三绝句
苏籀（宋代）

岭背泉甘陵谷迁，危亭圜顾尚依然。
春兰秋菊无终古，地上居人世世贤。
澹轩
李处权（宋代）

野鹤元同性，晴山正满门。
那知有城市，初不异丘樊。
水静嫌风挠，花开畏蝶喧。
应当如是观，客至亦忘言。
陇头树
祝允明（明代）

陇头多嘉树，君持作梁柱。清晨覆宾相，白日抱歌舞。

哀哉北邙麓，日日听人哭。
边思
沈辽（宋代）

西风方折胶，戍兵出已屡。赤藏候骑归，翩翩如鸟羽。

穹庐旧所居，不远横山路。汉将知为谁，三军倚全护。

上赖天子圣，边方无斗捕。运筹有馀略，彫弓射狐兔。

何谢苍头公，回为儿女顾。
清明日赴玉津园宴
章惇（宋代）

南园高宴宠师臣，盛事仍随节物新。劝饯满倾仙室酒，赐花分得汉宫春。

三朝主眷优元弼，五福天教萃一身。自惜云龙如此少，因公重感涕沾巾。
德麟约游西山某自酇来会行李阻修成此诗
李廌（宋代）

初无声利想，独有山水癖。
慨然岁月逝，名山喜投迹。
书来拜嘉招，吹火自蜡屐。
戒期西山邑，奔命通书尺。
君诗如齐楚，凛凛两大国。
吾诗比邾滕，惴惴甘服役。
千里奉诗盟，敢爱股肱力。
方舟绝清汉，舍棹上层壁。
梅垭排青云，四览众山脊。
僮肩困负笈，马喙不停息。
趼足上崔嵬，欲进辙已植。
喘喉如鼓橐，开阖振胸臆。
仰愧升木猱，俯羡归飞翼。
天曛未敢止，行行望仙舄。
过东阳
刘子翚（宋代）

小箔鸣机几万家，时清犹想旧繁华。楼台夜映双溪月，箫鼓春迷后坂花。

回首十年真梦寐，停骖四顾但风沙。却过萧寺无人语，独对枯林数暝鸦。
鹧鸪天·碧藕花开水殿凉
晏几道（宋代）

碧藕花开水殿凉，
万年枝外转红阳。
升平歌管随天仗，
祥瑞封章满御床。
金掌露，玉炉香，
岁华方共圣恩长。
皇州又奏圜扉静，
十样宫眉捧寿觞。
神石
王渐逵（明代）

孕铸神工肇二仪，祝融持护镇南离。恨无智药开灵境，空使曹溪住鉴师。

自信阆丘非幻岛，谁将芥子视须弥。武夷欲借虹桥去，待刻苍厓万仞碑。
绍兴祀神州地祇十六首 其三 迎神用《宁安》。
郊庙朝会歌辞（宋代）

坱圠无垠，磅礴罔测。山盈川冲，自生自殖。其报惟何，率礼靡忒。

亿万斯年，功被无极。
走笔再和凤凰山十韵酬良器解元兼呈文中宣德 其三
葛胜仲（宋代）

隐吏皆非谩诲潜，夜灯花落广文檐。招寻月月携连璧，不用船中觅孝廉。
戏赠史次仲
李廌（宋代）

世俗匪吾谋，嘉篇常见投。
旧交皆炫曜，夫子独淹留。
礼乐尚虚器，衣冠何自囚。
秪应凉冷後，萧飒更清秋。